钦定古今图书集成/历象汇编/岁功典/第051卷 > 《直隶志书》〈各省风俗同者不载〉 > 永平府
## 钦定古今图书集成/历象汇编/岁功典/第051卷 > 《直隶志书》〈各省风俗同者不载〉 > 永平府

仲夏月端午置葵榴堂中，悬艾虎辟瘟。朱书“五月五
日天中节，赤口白舌尽消灭。”揭之楹户。僧道以辟恶
灵符分送檀越，医家以香囊、雄黄、乌发、香油，送所往
来家，而揭符于门。采百草制药汤沐，泛菖蒲、朱砂酒，
云饮之恶物不入口。儿童颈臂胫足系彩缯，云辟毒，
名百岁索。俗不竞渡，或𩰚百草赌饮而已。戚里以角
黍饷男女，姻家互馈为《追节》。